Title: ระเบียบคณะกรรมการคุ้มครองพันธุ์พืช ว่าด้วยการศึกษา ทดลอง หรือวิจัย พันธุ์พืชพื้นเมืองทั่วไปและพันธุ์พืชป่า ที่มิได้มีวัตถุประสงค์เพื่อประโยชน์ในทางการค้า พ.ศ. 2547

ระเบียบคณะกรรมการคุ้มครองพันธุ์พืช

ระเบียบคณะกรรมการคุ้มครองพันธุ์พืช
ว่าด้วยการศึกษา ทดลอง
หรือวิจัย พันธุ์พืชพื้นเมืองทั่วไปและพันธุ์พืชป่า
ที่มิได้มีวัตถุประสงค์เพื่อประโยชน์ในทางการค้า
พ.ศ. ๒๕๔๗

อาศัยอำนาจตามความในมาตรา ๕๓
แห่งพระราชบัญญัติคุ้มครองพันธุ์พืช พ.ศ. ๒๕๔๒ คณะกรรมการคุ้มครองพันธุ์พืช
ออกระเบียบไว้ดังนี้

ข้อ
๑  ระเบียบนี้เรียกว่า ระเบียบคณะกรรมการคุ้มครองพันธุ์พืช
ว่าด้วยการศึกษา ทดลอง หรือวิจัย พันธุ์พืชพื้นเมืองทั่วไปและพันธุ์พืชป่า
ที่มิได้มีวัตถุประสงค์เพื่อประโยชน์ในทางการค้า พ.ศ.
๒๕๔๗

ข้อ
๒[๑]  ให้ใช้ระเบียบนี้ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ผู้ใดทำการศึกษา ทดลอง
หรือวิจัยพันธุ์พืชพื้นเมืองทั่วไปและพันธุ์พืชป่าหรือส่วนหนึ่งส่วนใดของพันธุ์พืชดังกล่าว
ที่มิได้มีวัตถุประสงค์เพื่อประโยชน์ในทางการค้าให้แจ้งเป็นหนังสือตามแบบแนบท้ายระเบียบนี้
ต่ออธิบดีกรมวิชาการเกษตร ณ กรมวิชาการเกษตร
หรือส่งหนังสือแจ้งตามแบบดังกล่าวโดยทางไปรษณีย์ถึงอธิบดีกรมวิชาการเกษตร ณ
กรมวิชาการเกษตร

ข้อ
๔  ผู้แจ้ง
จะต้องส่งเอกสารที่ใช้ศึกษา ทดลอง หรือวิจัย ดังต่อไปนี้
๔.๑ สำเนาบัตรประจำตัวประชาชน หรือบัตรประจำตัวอื่น
ๆ ที่ทางราชการออกให้พร้อมรับรองสำเนาถูกต้อง จำนวน ๑ ฉบับ
หรือสำเนาหนังสือรับรองการจดทะเบียนเป็นนิติบุคคล ที่นายทะเบียนรับรอง จำนวน ๑
ฉบับ
สำหรับกรณีที่เป็นการกระทำแทนหน่วยงาน
จะต้องมีหนังสือรับรองจากหน่วยงานต้นสังกัดด้วย
๔.๒
เอกสารรายละเอียดโครงการศึกษา ทดลอง หรือวิจัยพร้อมชื่อผู้รับผิดชอบโครงการและสถานที่
โดยให้แจ้งที่อยู่สถานที่ในกรณีที่มีการเก็บรวบรวมพันธุ์พืช

ข้อ
๕ 
เมื่อได้รับหนังสือแจ้งและเอกสารครบถ้วนแล้วให้พนักงานเจ้าหน้าที่ตรวจสอบ
หากถูกต้องให้พนักงานเจ้าหน้าที่มีหนังสือแจ้งการรับทราบ
ในการดำเนินการตามวรรคแรกนั้น
หากพบว่าไม่ถูกต้องให้พนักงานเจ้าหน้าที่มีหนังสือแจ้งไปยังผู้แจ้ง

ข้อ
๖  ผู้รับหนังสือรับทราบการศึกษา
ทดลอง หรือวิจัย พันธุ์พืชพื้นเมืองทั่วไปและพันธุ์พืชป่า
จะต้องไม่ส่งมอบพันธุ์พืชดังกล่าวให้แก่บุคคลอื่น

ข้อ
๗  เมื่อสิ้นสุดการศึกษา ทดลอง หรือวิจัย
พันธุ์พืชพื้นเมืองทั่วไปและพันธุ์พืชป่า ผู้แจ้งอาจส่งผลการศึกษา ทดลอง
หรือวิจัยนั้นให้แก่กรมวิชาการเกษตรเพื่อเผยแพร่ต่อสาธารณชนต่อไปก็ได้

ประกาศ ณ วันที่ ๔
กุมภาพันธ์ พ.ศ. ๒๕๔๗
บรรพต  หงษ์ทอง
ปลัดกระทรวงเกษตรและสหกรณ์

[เอกสารแนบท้าย]
๑.
แบบแจ้งการเก็บ จัดหา หรือรวบรวมพืชพื้นเมืองทั่วไปและพันธุ์พืชป่า หรือส่วนหนึ่ง
ส่วนใดของพันธุ์พืชดังกล่าวเพื่อการศึกษา ทดลอง
หรือวิจัยที่มิได้มีวัตถุประสงค์เพื่อประโยชน์ ในทางการค้าตามมาตรา ๕๓
แห่งพระราชบัญญัติคุ้มครองพันธุ์พืช พ.ศ. ๒๕๔๒
๒.
แบบการตอบรับการแจ้งการเก็บ จัดหา หรือรวบรวม ว่าด้วยการศึกษา ทดลอง
หรือวิจัยพันธุ์พืชพื้นเมืองทั่วไป และพันธุ์พืชป่า หรือส่วนหนึ่ง ส่วนใดของพันธุ์พืชดังกล่าวที่มิได้มีวัตถุประสงค์เพื่อประโยชน์ในทางการค้า
ตามพระราชบัญญัติคุ้มครองพันธุ์พืช พ.ศ. ๒๕๔๒

[ดูข้อมูลจากภาพกฎหมาย]

วิชชุตา/ผู้จัดทำ
๘ สิงหาคม ๒๕๕๔

[๑] ราชกิจจานุเบกษา เล่ม ๑๒๑/ตอนพิเศษ
๑๖ ง/หน้า ๑๐๑/๑๓ กุมภาพันธุ์ ๒๕๔๗